# Salvador Codina i Cabra

Salvador Codina i Cabra (Breda, 3 de juny del 1910 - Barcelona, 5 de gener del 1985) va ser compositor i violinista

## Biografia

S'introduí a la música de la mà del seu pare, Manuel Codina i Planas, trompetista aficionat. Estudià música a l'Escola Municipal de Música de Barcelona amb Josep Solsona (violí), el mestre Lamote de Grignon (harmonia, contrapunt i fuga) i Francesc Montserrat i Ayarbe (composició i orquestració). Tocà al Gran Teatre del Liceu i al teatre Tívoli, amb l'"Orquestra Filharmònica de Barcelona"; posteriorment formà part del "Quartet Clàssic Comtal" i fundà l'orquestra clàssica "La Nova Filarmónica". En paral·lel amb aquesta carrera d'àmbit europeu i hispano-americà, a la seva Breda natal, als anys 20, i juntament amb el pianista Josep Castanyer, acompanyava les sessions de cinema (mut, aleshores) que es feien a l'antic Casino de Breda i, posteriorment (1928-1942) hi formà el "Tercet del Casino" per animar les funcions de balls de saló dominicals. Durant la guerra organitzà a Barcelona una orquestra que tocava a hospitals i a recepcions militars. El 1970-1971 portà la direcció musical de la companyia teatral de Màrius Cabré, i posà música a algunes peces d'aquest autor polifacètic.
Com a compositor tingué un període destacat, els darrers anys 50, quan competí al festival de cançó de Menorca. Va ser autor de diverses sarsueles, i La Galeota va ser una de les darreres estrenada a Espanya. També compongué música lleugera -algun cop amb el pseudònim Paul Goyman-, música per a cobla i sardanes. D'aquestes darreres la Cobla Municipal Ciutat de Barcelona en va fer un disc que es reedità en diversos formats: casset i senzill. El 1973, Breda li dedicà un homenatge institucional, cosa a què Codina correspongué estrenant la sardana Breda, dedicada al poble.
La seva filla Maria Assumpció també es dedicà a la música.

## Obres

Selecció
* El amo del lagar (1929), sarsuela, estrenada el 1934 al Teatre Nou (Avinguda del Paral·lel)
* Baila mi churumbel (1978), rumba
* Ball de gitanes de Breda (1928), per a cobla (comprèn les peces Cascavells i castanyoles. Primera entrada de ball; Montseny, contradansa; La Pintoresca, polca; El Castell de Montsoriu, passeig; La Despedida, vals-jota)
* Cançó blava (1971), amb lletra de Màrius Cabré
* La galeota (1948), sarsuela amb lletra de José Ramos Martín, estrenada al teatre Calderón de Barcelona
* Gitanerías (1976), rumba
* Gitano cubero (1975), cúmbia
* Melody (1976), música de Paul Goyman
* La niña de bronce (1940), sarsuela amb llibret d'Andrés de Prada, estrenada al teatre Nuevo de Barcelona
* Pepa la guapa (1939), sarsuela amb llibret d'Andrés de Prada, estrenada al Teatre Principal Palacio de Barcelona
* Pica-pica (1973), polca
* Plegaria menorquina (1968), lletra d'Arcadi Gomila Pons
* Reverly (1973), música de Paul Goyman
* Rumbita (1973), lletra de Josep Vidal
* Saxoman (1972), per a lluïment de saxo, música de Paul Goyman
* Suspira mi trompeta (1974)
* Torito bravo, pasdoble
* Xoroi (1965), cançó amb lletra d'A. Gomila, enregistrada
* Vuelve a Menorca (1964), rock amb lletra d'A. Gomila

### Sardanes

* Amb els ulls al cel (1962), enregistrada
* Anella Mont Tàber (1963)
* Assumpteta (1961)
* Breda (1973)
* Les fonts de Barcelona, amb lletra de d'Emili Granier Barrera
* L'hereu Serrat (1962)
* Jo tornaré (1960), amb lletra de Francesc Pineda Verdaguer
* Lleidatana (1965), amb lletra de F. Pineda
* Llibres vells, lletra de M. Cabré
* El pollastret i la gallineta
* Primer aplec de Breda (1978)
* La sardana del cu-cut
* Sortint del niu (1964),
* La valiella (1960), amb lletra de F. Pineda

### Enregistraments

* 1 2 3 4 5 6 7 8 9 10 11 Disc LP i casset Cobla Municipal Ciutat de Barcelona. L'aplec de Breda. Sardanes de Salvador Codina i Cabra. Madrid: Columbia, 1979. Ref. DCS 15.142
* ↑ Casset Quatre Vents.. Barcelona: ECB, 1997. Conté, amb obres d'altres autors, una peça de La Galeota.
* ↑ Disc senzill Sintes, Magda (veu); Solá, José (director). Xoroi. Madrid: Columbia, 1972. Ref. MO-1267

## Notes i referències

* ↑ Fugarolas, Jaume. «Salvador Codina, a la Viquibrèdia». [Consulta: 1r maig 2014].
* 1 2 Canals, E. «Recuerdo y estela del maestro Salvador Codina». La Vanguardia, 29-04-1979, pàg. 61.
* ↑ «Els músics de Breda, a la Viquibrèdia». Arxivat de l'original el 2014-06-06. [Consulta: 1r juny 2014].
* 1 2 «Estreno de la zarzuela "La galeota" en Barcelona». ABC, 13-08-1948, pàg. 17.
* ↑ «Obres de Salvador Codina a l'editorial Tritó». [Consulta: 1r maig 2014].
* ↑ «Salvador Codina, al web "Boig per la sardana"». [Consulta: 1r juny 2014].
* ↑ «"La Niña de Bronce" [crítica]». La Vanguardia Española, 15-11-1940, pàg. 3.

## Bibliografia

* Coll, Jaume. Breda, històrica i actual. Barcelona: Montblanc, 1971 (Col·lecció de monografies locals. Sèrie B. Història, 3).